Det kører derud af for beskæftigelsen i Danmark. Arbejdsløsheden er tæt på rekordlav på landsplan, men Nordjylland halter meget lidt efter.

Danmark har for alvor rystet konsekvenserne af den økonomiske krise, der rullede hen over det meste af verden i 2008, af sig. Det viser nye tal fra Dansk Erhverv. På landsplan er der lige nu 2.721.000 lønmodtagere. Og det er meget tæt på rekord lyder det i pressemeddelelsen fra Dansk Erhvervs. Det betyder, at den næste udfodring er at holde væksten i gang, fordi det bliver sværere og sværer at finde relevant arbejdskraft. - For i takt med, at arbejdsmarkedet tømmes for tilgængelige ressourcer af arbejdskraft, løber timeglasset for mulighederne for at fastholde en fortsat vækst blandt virksomhederne lige så stille ud. Den store udfordring er, at det tager tid, at løbe nye tiltag, der kan afhjælpe virksomhedernes stigende rekrutteringsproblemer, i gang, fortæller Peter Halkjær, der er arbejdsmarkedspolitisk chefkonsulent hos Dansk Erhvervs. Ledigheden er lidt højere i Nordjylland Det høje antal lønmodtagere betyder altså, at antallet af ledige er ligeldes lavt. På landsplan går kun 4,2 procent ledige. Her kommer Nordjylland dog en lille smule bagefter. Hvis man tager alle de 11 kommuner i Region Nordjylland og udregner en gennemsnitlig ledighed, så er ledigheden nede på 4,7 procent. Så det er marginalt fra landsgennemsnittet. Flere nordjyske kommuner formår at holde sig under gennemsnittet på landsplan. Blandt andet i Thisted Kommune hvor ledigheden er helt nede på 3,1 procent. Det er Region Nordjyllands laveste ledighedsprocent. I den anden ende af skalaen finder vi Aalborg Kommune, hvor 5,7 procent af borgerne falder ind under kategorien 'fuldtidsledige'. - Ledigheden er for høj stadigvæk i Nordjylland. Derfor er er et ekstra stykke arbejde, der skal gøres for at få beskæftigelsen højnet i området her. Man gør mange ting, også for at kvalificere folk til at have de kvalifikationer, der bliver efterspurgt på arbejdsmarkedet, men vi har ikke gjort det godt nok endnu. Det kan stadigvæk forbedres, fortæller Henning Jørgensen, der er professor og arbejdsmarkedsforskert ved Aalborg Universitet.